เด็มโก้ลุ้นผู้ถือหุ้นโหวต
ชวดบ.วินด์ฯไม่กระทบ
30 พ.ค. 2556

DEMCO ลั่นไม่กระทบเติบโต หากผู้ถือหุ้นไม่อนุมัติให้ถือหุ้นวินด์ เอนเนอร์ยี่ หันทำพลังงานทดแทนอื่นเพิ่ม
นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ (DEMCO) เปิดเผยกรณีที่ทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) ออกมาเตือนผู้ถือหุ้นให้เข้าร่วมประชุมวิสามัญผู้ถือหุ้น วันที่ 30 พ.ค.นี้ เพื่อซักถามถึงการเข้าซื้อหุ้นบริษัท วินด์ เอนเนอร์ยี่ โฮลดิ้ง บริษัทยืนยันว่าราคาซื้อที่ 190 บาทต่อหุ้น มีความเหมาะสม และต่ำกว่ามูลค่าที่เหมาะสมของวินด์ฯ ในอนาคต 
นอกจากนี้ มั่นใจว่าบริษัทมีหลักการการปฏิบัติตามหลักธรรมาภิบาลที่ดี (ซีจี) เพราะตอนประชุมคณะกรรมการบริษัท นายประเดช กิตติอิสรานนท์ กรรมการ DEMCO และเป็นผู้ถือหุ้นวินด์ฯ 30% ด้วย ไม่ได้เข้าร่วมประชุมด้วย ส่วนการประชุมวิสามัญผู้ถือหุ้น นายประเดชก็ไม่มีสิทธิออกเสียงในประเด็นนี้ 
อย่างไรก็ตาม หากบริษัทไม่ได้รับการอนุมัติจากที่ประชุมผู้ถือหุ้น ก็ต้องล้มโครงการนี้ไป แต่โครงการที่บริษัทกับวินด์ฯ ร่วมกันทำงานมาก็ยังทำต่อไป และไม่มีผลกระทบการเติบโตของบริษัทปีนี้ เพราะยังไม่ได้นำไปรวมในแผนงานบริษัท อีกทั้งบริษัทสามารถสร้างการเติบโตจากการลงทุนในพลังงานทดแทนอื่นได้ เช่น พลังงานแสงอาทิตย์ พลังงานไบโอแก๊ส ที่แม้จะได้จำนวนเมกะวัตต์ที่น้อยกว่าก็ตาม โดยมั่นใจว่ารายได้รวมทั้งปีจะทำได้ที่ 7,000 ล้านบาท ตามเป้าหมายที่ตั้งไว้